XVIII RIKARDO ARREGI KAZETARITZA SARIA\nEuskararen normalizazioak ezinbestez behar ditu euskaraz egindako kazetaritza eta komunikazio prestu eta modernoa, kalitatekoa eta garaian garaiko beharrizanetara egokitua. Helburu horren alde, Andoaingo Udalak XVIII. Rikardo Arregi Kazetaritza sarirako deialdia egiten du Eusko Jaurlaritzako Kultura eta Hizkuntza Politika Sailaren dirulaguntzaz, ondoko hauek direlarik aipatu sari horren oinarriak:\nHontuan hartuta euskararen normalkuntzak ezinbestez behar dituela euskaraz egindako kazetaritza eta, oro har, komunikazio prestu eta modernoa, kalitatekoa, Andoaingo Udalak XVIII. Rikardo Arregi Kazetaritza sarirako deialdia egiten du Eusko jaurlaritzako Kultura Sailaren dirulaguntzaz, ondoko hauek direlarik aipatu sari horren oinarriak:\n*XVIII. Rikardo Arregi Kazetaritza saria.\n1.- "XVIII. Rikardo Arregi Kazetaritza saria" izeneko atala.\n2005eko maiatzaren 16tik 2006ko maiatzaren 15era bitartean egunkari eta aldizkarietan, agerkari digitaletan edo irrati eta telebistetan euskaraz plazaratu izan diren lanek, hala nola aipatu epe eta komunikabide horietan kazetaritza-lanak plazaratu dituztenek daukate saria eskuratzeko aukera.\nKazetaritzaren hastapenetan dabiltzanei zuzendutako saria da hau, eta, ondorioz, hogeita zazpi urtez azpikoek, hau da, 2006an, hogeita zazpi urte edo gutxiago izango dituztenek parte har dezakete atal honetan.\nEdozein mota edo jenerotako kazetaritza-lanek dute saria eskuratzeko aukera. Horrela, bada, 2005eko maiatzaren 16tik 2006ko maiatzaren 15era bitartean prentsa idatzian edo irrati eta telebistetan plazaratutako artikulu, erreportaje, informazio-programa, magazin eta abarren artean kalitatea eta egokitasuna kontuan hartuz epaimahaiaren iritzian bikainena denari emango zaio saria.\n2005eko maiatzaren 16tik 2006ko maiatzaren 15era bitartean egunkari eta aldizkarietan edo irrati eta telebistetan euskaraz plazaratu izan diren lanek, hala nola aipatu epe eta komunikabide horietan kazetaritza-lanak plazaratu dituztenek daukate saria eskuratzeko aukera. Beraz, Sari Nagusirako hautagaien artetik, epaimahaiaren iritziz bereziki saritu nahi duen irizpide jakin bati jarraituz emango da sari hau.\nEdizio bakoitzean osatzen den epaimahaiak aukeratuko du zein irizpide nabarmendu nahi duen. Epaimahaiareh azken Erabakian argituko du Epaimahaiak zein irizpideren arabera eman duen Epaimahaiaren Sari Berezia.\n1.- "XVIII Rikardo Arregi Kazetaritza saria" izeneko atalean autoreek nahiz komunikabideek hala nola sariaren helburuekin zerikustekorik duen edozeinek aurkez ditzakete lanak, beti ere 2006ko maiatzaren 25a baino lehen hurrengo puntuan adierazten den helbidera lanaren sei kopia bidaliz. Gainera, prentsa idatzian argitaratutako idazlanen kasuan, argitalpenaren kopia bat bidali beharko da, eta, irrati edo telebistako emanaldien kasuan, berriz, dagokion enpresak luzatutako emisio-ziurtagiria. Edozein modutara ere, nahikoa litzateke aipatutako argitalpenaren kopia edo emisio-ziurtagiriaren ordez lana aurkezten duenaren beraren zinpeko aitorpena igortzea, argitalpen edo emisio eguna eta komunikabidea adieraziz. Beste horrenbeste esan liteke agerkari digitalez ere.\nKasu honetan ere autoreek nahiz komunikabideek hala nola sariaren helburuekin zerikustekorik duen edozeinek aurkez ditzakete lanak, 2006ko maiatzaren 25a baino lehen gero aipatzen den helbidera lanaren sei kopia bidaliz.\nXVIII. Rikardo Arregi saria\n"XVIII Rikardo Arregi Kazetaritza saria" eskuratzen duenari 9.000 euro garbi emango zaizkio.\n* Mahaikideak: Jose Ignacio Basterretxea jauna, Agustin Errotabehere jauna, Mikel Irizar jauna, Ana Urkiza andrea eta Arantxa Urretabizkaia andrea.\n*Idazkaria: Andoaingo Udaleko euskara teknikaria, Nekane Goikoetxea, hizpidez baina hautespiderik gabe jardungo duena.\n2006ko udan emango da aditzera sariei buruz epaimahaiak hartutako Azken Erabakia, apelaezina izango dena.\nEkaitz Agirre Intxausti\nElhuyar Fundazioko Zientziaren Komunikazio arloko profesionalen lan taldea\nPello Zabala (Amezketa, 1943)\nSaridunak: Imanol Murua Uria.\nSaritutako lana: 2005eko ekainetik 2006ko maiatzera Berria egunkarian, paperezko euskarrian zein Mahai Jokoan izeneko blogean, egindako lanak.\nSariduna: Ekaitz Agirre Intxausti.\nSaritutako lana: 2005eko ekainetik 2006ko maiatzera bitartean Berria egunkarian mendiari buruz argitaratutako lanak.\nSaridunak: Elhuyar Fundazioko Zientziaren Komunikazio arloko profesionalen lan taldea.\nSaritutako lana: 2005eko ekainetik 2006ko maiatzera euskarri ezberdinetan-Elhuyar Zientzia eta Teknika aldizkarian, Teknopolis telebista saioan eta Norteko Ferrokarrila irratsaioan- kaleratutako lanak.\nSaridunak: Pello Zabala.\nSarituak eskola sortu du, bere arrastoa utzi du. Irratitik abiatuta, telebistan ere eredugarria gertatu da.\nEkarpen handiak egin ditu, hiztegia finkatzen, tradizioaren eta modernitatearen arteko zubia egiten.\nEguraldiarekin loturiko informazioa, kazetaritza genero bihurtu du, sinesgarritasuna eman dio, atala zena genero duin bihurtuz.\nEgindako teorizazio lana azpimarragarria da.\nEgindakoa lan duina da, bikaina, aberatsa.\nKomunikazio eredu bizia sortu du, herritarren parte-hartzea sustatzen duena. Hurbiltasuna lortzen du mezua egokituz entzulegoari. Azalpena bizitasunarekin lotzen da, hitz jario gozoaz apaindurik.


Irekitze ekonomikoa – Gizapedia\nIrekitze ekonomikoa, irekiera ekonomikoa edo ekonomiaren irekiera, merkataritza-irekitze edo irekiera ere deitua, herrialde batek nazioarteko merkataritzarako mugak ezabatu, inportazioak eta esportazioak sustatu, eta atzerriko inbertsioa erakartzeko politika ekonomikoa nahiz ondoriozko emaitza eta egoera da, protekzionismoaren eta autarkiaren aurkakoa, eta konkurrentzia ekonomikoa eta beraz efizientzia sustatzeko helburuarekin. Besteak beste, arantzelen ezabatu, nazioko enpresentzako diru laguntzak mugatu eta prezioen kontrola bertan behera uztea barnehartzen ditu. Irekitze ekonomikoak nazioarteko lehiakideen sarrera bideratzen du, teknologia eta produktibitatea handiarekin, eta maiz loturiko produktu eta zerbitzuen prezioak jaitsiaraziz. Oztopo gisa, bertako enpresak behar bezala lehiatzeko presta ez daudenean, haiek baztertzea eta desagerpena ere ekar ditzake.\nBeste hizkuntzetan: ingelesez, economic opening (politika), economic openness (egoera); gaztelaniaz, apertura económica.


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Elektrizitatea eta automatismo elektrikoak (Modulua)" topic_facet:"Mekatronika Industriala (Heziketa Zikloa). Goi maila" author_facet:"Navarro, Francisco"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Elektrizitatea eta automatismo elektrikoak (Modulua) Proposatutako gaia: Mekatronika Industriala (Heziketa Zikloa). Goi maila Egilea: Navarro, Francisco\nAutomatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila 1 Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) 1 Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) 1 Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


Esteban Orbegozori eta Beñat Hach Embareki isuna ordaintzen laguntzeko postua jarriko dugu - Libre Azpeitia - Uztarria (Azpeitia)\nEsteban Orbegozori eta Beñat Hach Embareki isuna ordaintzen laguntzeko postua jarriko dugu\nLibre Azpeitia | Politika | Argazkia\nIgandean, Elegante Egunean, Loiolako herri harresian parte hartzeagatik Esteban Orbegozok eta Beñat Hach Embarekek ordaindu behar izan duten gastuari aurre egiteko postua jarriko dugu plazan, 12:30etik 14:30era. Elkartasun pegatinak banatuko dira euro baten truke, eta hamar euroko bono laguntzak erosteko aukera ere egongo da.\nEstebani eta Beñati lapurtu dieten dirua berreskuratu beharra dugu guztiok. Estebanek eta Beñatek elkartasunez jokatu zuten, orain guri dagokigu beraiekiko elkartasunez jokatzea.\nAuzi honen nondik norakoak bergogoratzeko, jarraian duzue kronikatxo bat:\nEuskal gazteriaren aurkako estatu espainolaren errepresioaren erdian, 2014ko irailaren 22an, Loiolako Basilikaren eskalinatan herri harresia egin genuen, epaiketara aurkeztu ez ziren bost euskal gazteak babesteko asmoz. Bertan izan ziren, beste ehunka herritarren moduan, Ertzaintzaren salaketaren ondorioz, 23.663 euro ordaintzera zigortu dituzten Esteban Orbegozo azpeitiarra eta Beñat Hach Embarek ormaiztegiarra. Horri, epaiketaren bestelako gastuak gehitu behar zaizkio, 30.000 euro inguruko gastuetara iritsi delarik prozesu judiziala.\nEgun hartan, Loiolako herri harresiko bost gazteak atxilotzeko unean, bortizkeria handiz aritu zen Ertzaintza desobedientziaz eta erresistentzia pasiboz eskalinatan eserita zeuden ehunka herritarren aurka. Bortxakeria horren erdian, eta inork kolpatu ez bazuen ere, belauneko tendoia hautsi zuen ertzain beltz horietako batek. Orain, hiru urte beranduago, lan istripu horren ardura Estebani eta Beñati leporatu diete, sekulako zigorra jarriz, eta desobedientzia zein herri erresistentzia pasiboa antolatzen eta lantzen duten herritarrei mezu argia luzatuz: "Horrelakoa izango da desobedientziaren aurreko jaurlaritzaren erantzuna!".\nHasiera batean, atentatu kargua leporatu nahi izan zien Ertzaintzak, baina agenteek beraiek grabatutako bideoak ikusi eta gero, atentatu kargua baztertzea erabaki zuten, horrelako akusazioa mantentzerik ez zegoelako. Ospitalean zauriturik zegoen ertzainaren lehen testigantzak ere bide beretik jo zuen: "Belaunak kale egin zidan", esan zuen horren ardura inori leporatu gabe.\nEleak-Libre mugimenduaren iritziz, argi eta garbi adierazi nahi dugu jaurlaritzak ez zekiela nola aurre egin desobedientzian eta biolentzia ezean oinarriturik garai hartan ugaritzen ari ziren dinamika herritarrei, eta, bereziki, Aske Guneei eta herri harresiei. Azken urteetan izan ziren borroka molde horietan oinarritutako ekimenen aurkako operazioetan, Donostian, Ondarroan, Gasteizen edota Loiolan, Ertzaintzaren irudia oso kaltetuta geratu zen, Katalunian Polizia Nazionalarena eta Guardia Zibilarena bezala, biolentzia bakarra beraiena dela argi eta garbi geratzen baita jendartearen aurrean. Benetan salagarria iruditzen zaigu EAJ-Jaurlaritzak "Loiolakoekin" izan duen jarrera mendekatzaile eta zikina.\nHorren aurrean, beldurra galdu eta neurri horien aurka borrokatzera animatu nahi dugu euskal jendartea. Esan beharrik ez dago, Eleak-Libre mugimenduak laguntza eta babesa emango diela horrelako egoeran dauden herritar guztiei, eskubide zibilen eta politikoen aurkako edozein erasok neurriko erantzuna behar duelako, zein nahi delarik errepresioa eta bortxaketa bideratu duen polizia, erakunde edota entitate mota.


Home › Blog › TRANSPIRENAICA By COMPRESSPORT 9. Eguna, Sallent de Gallego – Izaba\nIa etxeratzera bultzatu ninduen atzo jasandako sekulako ahulaldiaren ondoren, gaur gauza argi batekin irten naiz; proiektu honi beste aukera bat eskaini nahi nion, esan bezala, atzo dena pikutara bidaltzekotan egon nintzen eta. Gaurko sentsazioak atzokoen berdinak izatekotan, autobus bat hartu eta etxera joango nintzela argi neukan. Horregatik zera erabaki dut: irten eta, Sallent eta Candanchú arteko zatian nituen sentipenen araberakoa izango zen proiektuarekin aurrera egitea edo dena bertan behera uztea. Goizeko bostetan abian nengoen jada, tenperatura ona eta sentsazio onak lehen zatian. Gallego urtegia inguratu eta poliki-poliki Izaseko mendi-leporantz joan naiz. Ongi sentitzen nintzen, baina ez nuen gehiegi behartu nahi nire burua, ondoren jarrera hori ordaindu behar izateko beldurrez. Candanchura oso fresko iritsi naiz, eta horregatik abentura honekin jarraitu eta behar bezalako amaiera bat ematea erabaki dut.\nPixkanaka goi-mendietako etapak atzean gelditzen zirela antzematen zen; larre gehiago, igoera eta jaitsiera labur eta leunagoak, basoak,… etxera heltzear nengoen! Eta horren ebidentziarik handiena, Ozako oihanera heltzen nengoela harrapatu nauen zaparrada izan da… gertu dago Mordor!!! Ez nintzen sekula Ozako oihanean izan, eta egia esateko asko gustatu zait. Hori bai, abandonatutako camping eta mendi-aterpe asko.\nAtzoko egoera kaskarrarekin alderatuta ondoegi sumatzen nuen nire burua gaur, eta bihozkada txar bat neukan. Bigarren zaparradak Petrafichako mendi-lepora igotzen harrapatu nau, baina zorte handia izan dut, Sabucarreko abandonatutako aterpetik gertu bainengoen eta bertan babestu ahal izan bainaiz. Behin euria gelditu denean, berriz abian jarri eta ohartu naizenerako Petrafichatik Zurizara jaisten nengoen. Orduantxe hasi naiz erregairik gabe gelditzen nengoela konturatzen, eta atzo bezala ahitu orduko, gel bat hartu dut gorputzak Zurizako campingerarte eutsiko zuelako esperantzarekin, eta behin bertan, zerbait jan. Ozta-ozta baina iritsi naiz, eta egin dudan lehen gauza jantokian sartu eta bertan lubakitzea izan da, eta gero, bertatik ez mugitzea, nire sabelean ezer gehiago sartzen ez zela guztiz egiaztatu arte. Campingetik irtetean korrika egiten saiatu naiz eta arrakasta itzela izan dut!!! Ematen nuen urrats bakoitzeko, atzean korrokada edo puzker bat uzten nuen, eta hala ekin diot eguneko azken zatiari. Ezkaurreko haitzera bidean ematen nuen urrats bakoitzeko, handiagoa begitantzen zitzaidan hura, eta bere zeta gogorretan pentsatze hutsarekin hankak dardaratzen zitzaizkidan. Honelakoetan nenbilen ni zurezko seinale handi bik zera adierazten zuten bidegurutze batera iritsi naizenean: GR11.4 Izaba Ezkaurretik 6:30 eta GR11 Izaba izena oroitzen ez dudan ur-jauzi batetik, 2:30… Zein aukeratu dudala uste duzue? Umeen menukoa, hain zuzen ere!!!\nNire gorputza lehenagotik ezagutzen ez nituen alderdi berriak erakusten ari zait. Orain badakit 2 edo 3 egun onen ondoren, egun txar bat datorkidala, eta eutsi egin behar diodala. Nire kalkuluen arabera, asteazkenean Kantauri itsasoko uretan bainatzen egotea espero dut, eta atzokoa izan izana egunik txarrena…\n‹ TRANSPIRENAICA By COMPRESSPORT 8. Eguna, Bujaruelo aterpetxea – Sallent de Gallego.\nTRANSPIRENAICA By COMPRESSPORT 10. Eguna, Izaba – Sorogain ›


BALDINTZA OROKORRAK FLY PARK Bilbao\n1.- Gestión Low Cost Aparcamiento Derio S.L. CIF-arekin erregistratuta dagoen enpresa bat da: B-95740908-a eta Astikene, 30 Poligonoan, C/ Errotazarrean |helbidea, 48160 Derio (BIZKAIA).\n2.- Enpresak ez da bezeroaren hegaldiaren galeraren arduradun egiten honek berandu iristen baldin bada. Bezeroak denbora nahikoarekin iritsi behar izango du gordailu-kontratua egiteko. Hau izapide sinplean datza bere ibilgailuaren egoera egiaztatzea eta bere ibilgailuak beharrezko kilometroak ibiliko dituela soilik hari ziurtatzeko kilometroak apuntatzea. Bezeroak kontratu honen errealizazioa egin arte ez badu itxaroten, baietz-koa eman duen moduan kontutan hartuko da.\n3.- Bezeroak ziurtatzen du adinduna dela eta gure aparkalekuko egonaldian zehar, ibilgailuak legedi Espainiarrak eskatutako lege-betekizun guztiekin btetezen dituela. Horrela ez izan ezkero, Fly Park Bilbao-ri edota hirugarrengo bati eragindako kalte-galerengatik erantzun beharko du.\n4.- FFly Park Bilbao ez du erantzunkizunik hartzen giltza eman ez duen ibilgailuetan, horregatik Fly Park Bilbao-ren pertsonalari ematea nahitaezkoa da.\n5.- Enpresak eskubide oso dauka bezero baten erreserba modifikatzeko behar duen momentuan zergaitia edozein izanda.\n6.- Bezeroak baimentzen du enpresari zerbitzua emateko ibilgaularenkin egin beharreko derrigorrezko desplazamenduak eta bere zaintza.\n7.- Edozein kexa bere ibilgailua eman baino lehen izan beharko da. Enpresak erantzukizun zibil-aseguruarekin kontatzen du, hórrela ibilgailuan eman daitezkeen kalte posibleak estaliko ditu, hurrengo kasuak salbuetsiz\na.) Inpaktu txikiak eta hauek ageriko egin daitezke tenperatura-aldaketengatik leku aldaketa bat egitean edota garbiketetan.\nb.) Bere ibilgailuaren huts elektriko edo mekanikoak ez badute guk benetan eragindako kalteetan jatorria.\nc.) Bere ibilgailuan utzitako balio handiko gauzak, baldin eta gordailu-kontratuan idatzita izan ez badira.\nd.) Atmosfera gerteerengatik gertatu daitezkeen egorengatik (txingor inpaktuak, lurrikara, elur kopuru handiko elurteak, itsasikara, ekaitza, etb).\n8.- Bere autoa beste pertsona batek jaso dezala desiratzen badu gure bulegoetan jakinarazi behar izango du. Hau akreditatu behar izango da edo indarreko dokumentu identifikatzailea aurkeztu.\n9.- Aireportuetako eraginpeko eremuan dagoenez uhin elektromagnetikoetako eta bere ibilgailuaren sistema elektrikoetan oztopa dezaketen irratimaiztasunetako kontzentrazio altua dago (irekitzea urrutitik, GPS-a, alarmak, etab.). Beraz, Kreditu-txartelarekin egindako ordainketa baldintzatuta ikus daiteke, kasu honetan ordainketa bakarrik eskudirutan egin ahal izango da. Horregatik, Fly Park Bilbao-k ez du inolako erantzukizunik erabat bere kontrolatik at dagoelako.\n10.- Abenduaren 13ko, 15/1999 Legeko 5 artikulua betetzean Datu-Babesa (hemendik aurrera, LOPD-a), informatzen du erabiltzaileek emandako datu pertsonalak gehituko zaizkiola, behar bezala Datu-Babeseko Erregistro Orokorrean, Gestión Low Cost Aparcamiento Derio S.L. arduraduna izanda. Polígono Astikene-n kokatuta, Errotazarre c/ 30 zenbakia pabiloia, 48160- DERIO-a (Bizkaia).\nBere helburua bezeroari eskeinitako zerbitzua kudeatzea izango da, baina baita eskeintzei buruz infoamazioa bidaltzea, gomendioak, sustapenak eta produktu berriak gure bezeroen lehentasunak kontutan hartuta. Hauek enpresari baimentzen diote informazio honen bidalketa eta baita ere kontaktu telefonikoz zerbitzuak eskaintzeko aukera.\nEnpresak konprezua hartzen du sekretuko, konfidentzialtasuneko eta datu pertsonalei buruz pribatutasunarekin. Gainera bere aldaketa saihesteko beharrezko neurriak edota ez baimendutako pertsonentzako sarbiderako neurriak hartuko ditu.\nEdonoiz, bezeroa datuen titularra moduan, eskubide osoa izango du zuzenketak, indargabetzeak, oposizioak burutzeko. Ekintza hauek idatziz burutu beharko ditu gure helbidera edo posta elektronikora.


Bakioko Udala - Bakiok txakolinaren uzta berria aurkeztuko du San Joseetan\nBakiok txakolinaren uzta berria aurkeztuko du San Joseetan\nBakio Bizi | Jaiak\nUrtero bezala, Bakiok harrera ezin hobea eskainiko die San Joseei eta jaion alde egingo du topa, azkeneko uztako txakolinek lagunduta. Herriko txakolin ekoizleak berriro ere izango dira protagonista nagusiak martxoaren 19an; izan ere, eguenean, San Jose egunean, gure ardo aparta honen uzta berria aurkezteko ekitaldi nagusia egingo da, bai eta aurkezpenari lotutako ohiko nekazaritza azoka ere. Azokaren aurkezpenera bertaratutakoek aukera bikaina izango dute herriko lau upeldegietako txakolinak, 2019ko uztakoak, dastatzeko.\nHala, esan bezala, martxoaren 19an, San Jose egunean, ospatuko da uzta berriaren inguruko egun handia. Jardunaldia 10:30ean hasiko da, Zubiaurrealdeko karpan nekazaritza-azoka abian jarrita. Bertan, herrialdeko produktu tipikoak erosi ahal izango dira, hala nola gaztak, pateak, kontserbak, eztia, barazkiak, hestebeteak… poneyetan paseatu edo txakolinaz egindako sukalki pintxoak dastatu. Geroago, 13:00etan, uzta berria aurkeztuko da, aurpegi ezagun batek beti babesten duen ekitaldian. Aurten Aiora Errenteria Zea Mays talde ezagunaren abeslari eta ahots handiak jaso du ohore hori. Ekitaldiak eguerditik aurrera ere luzatuko dira eta, adibidez, 14:30ean herri bazkaria izango da, Gure Etxeak antolatuta.\nHurrengo egunean eta asteburuan, jai programako jarduerek aurrera egingo dute; izan ere, barikuan, kiroldegian Alaitasuna Pilota Taldearen 24 orduko pala finalak eta Kultur Etxean Zinegoak Jaialdiaren film laburren proiekzioa egiteaz gain, zapatuan hainbat ekintza antolatu dira: indoor zikloko ibilbide solidario birtuala kiroldegian, txakolin dastaketa Txakolinaren Museoan eta haurrentzako herri kirolak nahiz kirol honen erakustaldia kiroldegian. Era berean, domekan tour enoturistiko interesgarria programatu da 10:00etan, egin-eginean ere Txakolingunea, udalerria eta upeldegietako bat ezagutzeko eta pintxoak eta txakolina dastatzeko aukera emango duena; eta, arratsaldean, Txakolingunean "Bertan kasu egin edo banoa" antzezlan interesgarria programatu da 18:00etan.\nHalaber, hilaren 16, 18 eta 19an idi proba tradizionalak izango dira, lehenengo bi saioak 21:00etan eta azken egunekoa 18:00etan.\nEgitaraua (PDF 564KB)\nIdi probak (PDF 73KB)


Gabonetan, txakurrak haurrentzako bisitak tolesteko trikimailuak | Consumer\nGabonetan, txakurrak haurrentzako bisitak tolesteko trikimailuak\nHaurren presentziarekin ohituta ez dagoen txakur batek estresa eragin dezake haurrekin.\narabera: Larunbata, 2013ko abenduaren 21a\nGabonak, txakurrak eta haurrak. Nola bateratu hiru osagaiak arazorik sortu gabe? Eguberrietan, bilerak egiten dira etxean, eta familiako bisitak ere egiten dira, haurren presentzia barne. Baina harburu guztiek ez dituzte onartzen haurrak, batez ere ohituta ez badaude. Artikulu honetan, gatazkak saihesteko sei aholku jasotzen dira; besteak beste, txakurraren espazioa ez inbaditu, txakurren objektuekin jolasten ez dutela ohartarazi eta txakurrak bileretako esperientzia positiboak ateratzen saiatu.\nGabonak, txakurrak eta haurrak, nola saihestu arazoak?\nHaurrak ohituta ez dagoen txakurra erosoago sentituko da etxean, eta haurrek ez dute beren lekua eta jostailuak inbaditzen\nGabonak familiako bilerak egiteko garaia da. Eta txakurrek ere parte hartzen dute ekitaldi horietan. Baina Gabonetako afariak eta bazkariak etxean oso lagunkoiak ez diren txakurrekin liskar iturri izan daitezke. Zer egin behar da kantxak haurrak ongi jasaten baditu?\nOso lagunkoia ez den edo haurrekin harreman gutxi duen txakur bati, ohikoa ez den ingurune batean harremanak izatea kostatuko zaio. Etxera bisitak iristen direnean, Eguberrietan ohikoa izaten da. Urduri, urduri eta asaldatuta dago.\nTxakur bakoitzak, hala ere, bere izaera eta nortasuna du, eta, hein handi batean, bizi izandako esperientzien mende dago, batez ere txakurkume etapan. Txakur batzuek ondo erlazionatzen dituzte beste txakur batzuekin, baina gaizki daude jabeengandik kanpoko pertsonekin, eta alderantziz. Edonola ere, nola egin aurre familia-bilerei etxean ez dagoen txakur bat dagoenean?\n1. Kontseilua. Txakurrarekin ibilaldiak Gabonetako afarien aurretik\nTxakurra lasaitu egingo da, paseatu eta Gabonetako familia-bilerak egin aurretik jokatu ahal baduzu\n2. Kontseilua. Txakurrak nahiago ditu Eguberriak etxean\nEz da gauza bera lagunkoia ez den txakur bat etxetik atera eta ohiko ingurunean bisitaldiak jasotzera irtetea. Lehen kasuan, zailagoa izango zaio: familia-bilerari aurre egiteaz gain, eszenatoki-aldaketa ere egin beharko du.\n“Ahal den guztietan, komeni da afaria edo Gabonetako bazkaria etxean egitea”, azaldu du Gregorio Sánchez txakur-hezitzaileak. Horrek ez du esan nahi egoera bahitu behar denik, baina moldatzen saiatu behar da arazorik eta igurtzirik ez izateko.\n3. Kontseilua. Jaiak hasi aurretik bisitariei jakinaraztea\nGabonetako bileretara joaten diren senitartekoak eta lagunak, txakurra bertan egon dadin, txakurrak harremanak izateko dituen mugak ezagutu behar dituzte. Gure inguruari txakurrak gizartean dituen zailtasunen berri eman behar zaio, eta lasaiago egoteko jarraibide erraz batzuk azaldu. Horrek Gabonetako topaketak erraztuko ditu.\nAlde horretatik, oinarrizko premisa hauxe da: “txakurraren espazioa ez inbaditu eta kasurik ez egitea”, gogoratzen du Sanchezek, animalia hurbildu eta arreta eskatu ezean.\nAholkuak. Gabonetako haurrak eta txakurrak\n5. Kontseilua. Gabonetan txakurrari ez inbaditu\n“Ez da txakurra behartu behar familiako bilera egiten den bitartean, baizik eta berak parte hartzen duenari utzi behar dio”, aholkatzen du Sánchezek. Inork txakurraren lekua hartzen ez badu, hau da, ez bada laztantzen, deitzen edo arreta jartzen, litekeena da animaliak haustea.\n“Bere kasa jarduteko ekimena nork hartzen duen utzi behar da”, dio hezitzaileak.\n6. Kontseilua. Txakurrak Eguberri atsegina ere nahi du\nhaurrak perros convivencia-eu trebakuntza txakurrak hezi


Ponpaz eta boatoz — Eibar.ORG | Eibarko peoria\nHemen zaude: Hasiera / Blogak / Amatiño / Ponpaz eta boatoz\nPonpaz eta boatoz\nAmatiño 2016/06/02 00:05\n“Hoy es día de pompa y boato” esan zidan, ahopeka, aldamenean eseri zitzaidan emakume butakakideak. Eta euskaldunik gehienek gure baitan omen dugun dena-itzuli-beharreko-obsesio horrek lanari ekin zion, naizen hau kontura aurretik. “Pompa y boato”... zelan arraio esan horren pareko edo antzerakorik euskaraz?\nAuskalo baina, zer nahi delarik, benetan demasekoa izan zen, bart iluntzean, Donostiako Kursaalean, Orfeoi Donostiarrak eta Tolosar Kapitoleko Orkestra Nazionalak eskaini zuten Requiema, Berliozen (1803-1869) “Hilen Meza Nagusia, OP. 5” delakoa.\nEz da batere ohikoa 220 lagun inguru elkarrekin biltzea eszenan. Eta ezohikoagoa dozenatik gora haize-instrumentu jendartetik aritzea. Sekulako ikuskizuna, ederra, arranditsua, handi-mandia… inoiz ahaztu ezinezko horietakoa.\nBerliozek fedea galdu omen zuen, edo bere gisara utzi, gaztetan katoliko, apostoliko eta erromatar sutsua izan ostean. Bere memorietan aitortu zuen, ez ironiarik ezaz: “erlijio xarmant honek –inor erretzeari utzi dionetik— hainbat urtez egin ninduen zoriontsu.”\nEz diot nik kontrakorik esango, ezta fededuna ez zenik ukatuko ere, baina, horratik, agnostikoa izatekotan, zaila izan behar du gero, egunak joan eta egunak etorri konponitzen aritzea, Kyrieka, Lacrymosaka, Rex Tremendaeka, Dies Iraeka, Hostiaka eta abarka.\nHala ere, tira, hildakoen meza batean, eta latinez, ez dirudi XIX. mendeko testua denik aztertu beharrekorik aproposena, Victor Hugo, Honoré Balzac eta Alexandre Dumas idazleen adiskide erromantikoak utzi zigun musikaren ozentasuna baino.\nOzena, Berlioz. Indartsua, Tolosako orkestra. Eta, erabatekoa, Donostiako Orfeoia. Ponpaz eta boatoz, ospakizun, solemnitate eta arranditarako apartekoa, mundiala. Bat bakarra munduan, alegia.\nArgazkia, pirata samarra izateaz gainera, gogotik txarra da. Baina lekukotasunik ez dio inork ukatuko


Barriek: Urtzi Urkixoren erakusketa eta tailerra - Bizkaia Gazteak - Bizkaia Gazteak\nnull Barriek: Urtzi Urkixoren erakusketa eta tailerra\nNoiz arte 2022/01/23\nRekalde Aretoak URTZI URKIXOren Erinnerung-Gogoratzen dut aurkezten du, barriek 2021 programaren barruan; programa horrek Bizkaiko Foru Aldundiaren arte plastiko eta bisualetako bekez gozatu duten artistek egindako lanen hautaketa bat erakusten du.\nErakusketan 2020. urtearen hasieratik gaur egunera arte egindako lan-sorta bat ikus daiteke , ardatz komun batekin: eskuz inprimatutako argazkia, paper gaineko serigrafian. Ekoizteko garaia dela eta, obra gehienak Covid-ak eragindako egoeraren aurreko erantzun gisa beha daitezke.\nObrak Berlinen (tailer propioa eta Künstlerhaus Bethanien-eko serigrafia tailerra) eta Bilbon (BilbaoArte Fundazioaren serigrafia tailerra) ekoiztu zituen egileak.\nUrtzi Urkixorekin tailerra: 2022ko urtarrilak 20an, 18:00etatik 20:00ak arte.\nUrtzi Urkixok serigrafia ariketa bat egiteko behar diren material eta baliabide guztiak ekarri ditu Rekalde Aretora. Jarduera honetan Erinnerung – Gogoratzen dut erakusketa bisitatuko da, artistak erabilitako hizkuntza eta teknika hurbiltzeko asmoz. Bertaratzen direnek beren irudiak konposatu ahal izango dituzte, artistak utzitako koloreen eta irudien konposizioa aukeratuz eta etxera eraman ahal izango duten paper baten gainean estanpatuz.\nDoako jarduera aldez aurreko hitzorduareki


EDIKTUA, ezkontzako ekonomia-erregimena likidatzeko 334/2017 prozeduraren ondoriozkoa.\nTolosako Lehen Auzialdiko eta Instrukzioko 2 zenbakiko Zuzeneko Laguntza emateko Unitate Prozesala.\nJudizioa: Ezkontza-sozietatearen ondasunen irabazpide-eraentza likidatzea (334/2017).\nDemandatzailea: Maria del Mar Parra Hidalgo.\nAbokatua: Monica Larrañaga Unzueta.\nProkuradorea: Fernando Castro Mocoroa.\nDemandatua: Pedro Jose Sanguino Peguero.\nJudizio horretan, dekretua eman da 2018-05-23an. Hona hemen idazpurua eta epaitza:\nAurkaratzeko modua: epaitegi honetan aurkeztutako berrikusteko errekurtsoa. Jakinarazpena egin eta biharamunetik bost egun balioduneko epean aurkeztu beharko da idazkia bulego judizialean, eta, bertan, errekurtso-egilearen ustez zer arau-hauste egin den adieraziko da; eskakizun horiek bete ezean, aurkaratzea ez da onartuko (PZL, 454. bis artikulua).\nErrekurtsoa aurkezteak ez du ekarriko errekurritutako ebazpena etetea (PZL, 454. bis artikulua).\nErrekurtsoa jarri ahal izateko, 25 euroko gordailua eratu beharko da, eta, egin ezean, ez da errekurtsoa izapidetzea onartuko. Gordailua egiteko, zenbateko hori zainpean jarri beharko da epaitegi honek Banco Santander banketxean duen Gordailuan eta Zainpean jartzeko Kontuan (1865 0000 33 0334 17). Ordainagiriaren kontzeptua idazteko hutsunean, «Errekurtsoa» dela adierazi beharko da (kodea: 01-Berrikuspena). Kontsignazioa egiaztatu beharko da errekurtsoa aurkeztean (BJLOren 15. xedapen gehigarria).\nPedro Jose Sanguino Peguero demandatuaren egungo bizilekua ezezaguna denez, aipatutako ebazpena Euskal Herriko Agintaritzaren Aldizkarian ediktu bidez jakinaraztea erabaki da, Prozedura Zibilaren 1/2000 Legearen 497.2 artikuluan xedatutakoaren arabera.\nTolosa (Gipuzkoa), 2018ko maiatzaren 23a.


Errekak’eau ekimena ospatuko dute irailaren 10ean Kanbon | Labourd | KAZETA\nErrekak’eau ekimena ospatuko dute irailaren 10ean Kanbon\nErrobi errekaren eguna antolatu dute irailaren 10erako Kanboko pilota plazan. Egun osoko egitarauak errekaren garbiketan baita ikastaro pedagogikoetan ere parte hartzeko parada eskainiko du.\nKazeta|08/09/2017 15:20 Mis à jour à:\nHondakinak biltzeko operazioa iruditan. ©Errobi ibarraren Sindikatua\nBigarren urtez, Errekak’eau deituriko ekimena prestatu du Errobiko Ibarraren sindikatuak. Ekimenaren xedea Errobi errekari buruzko informazioa eskaintzea da, besteak beste. Erreka ezagutzeko beste ikuspegi bat erakutsi nahi du erakundeak. Gaia gizarteratu nahi du giro alaitsuan. Horretarako, egun osoko programazioa osatu du irailaren 10erako.\nJokoak, desafioak, erakusketak, ikastaroak…. Hamaika animazio prestatu ditu sindikatuak goizeko 10.30etatik 17.00etara. Goizago, 09.00etan, errekaren garbiketa burutuko dute parte hartzaileek. Izen-ematea beharrezkoa dela jakinarazi dute antolatzaileek. Oroitarazi behar da iragan martxoan Kanbo eta Itsasu artean bost hondakin tona bildu zituztela.\nRecycl’Arte elkarteak errekuperatutako materialekin ikastaro bat proposatuko du. Halaber, Koldo Amestoy ipuin kontalariak, Jean-Christain Irigoyen akordeoilariarekin batera, ipuin baten berri emanen du.


Itziar Ayesta Isasi: “Kontzertuak baino, entseguak dira saiorik politenak” | Geuria\nHamasei urtegaz hasi zen kantutan Itziar Ugaoko Sarea Abesbatzan eta ez du musikarik gabeko mundua imaginatzen. Ugaoko Gabonetako kontzertuaren ostean egon gara beragaz.\nUgaoko Sarea Abesbatzako sopranoa Itziar Ayesta Isasi // Geuria\nItziar Ayesta (Ugao, 1982), Ugaoko Sarea Abesbatzako sopranoa dugu eta 16 urte bete zituenetik abesten du (seme txikiak hala uzten dionean). Bizitzako azken bost urteak Zeberion eman baditu ere, aurrekoetan Ugaon bizi izan da eta koruaren sorreratik mantendu da bertan. 2021eko azaroan Fair Saturday-aren ingurua itxialdi osteko lehen kontzertua eskaini zuen abesbatzak eta abenduaren 17an, Ugaoko San Bartolome elizan Gabonetako Musikaldian. Egun hartan, elizako giroa berotu zuten Sareakoek, 60 pertsona ingururen aurrean Gabonetako abesti klasikoak eta Gabon kantak abestuz.\nUrtea ondo amaitu zenuten, Gabonetako kontzertuagaz San Bartolomen.\nOndo ibili ginen, etxean jokatzen gainera! Bi zati bereizi genituen kontzertuan: abesti klasikoak lehen zatian eta Gabonetako kantak, bigarrenean. Erraz eta polita irten zen kontzertua, egia esateko.\n60 pertsona inguru hurbildu ziren elizara. Zer deritzozu?\nElizak kantatzeko leku aproposenak dira, soinua ondo zabaltzen delako. Lagunak ekartzeko ez, ordea. Kontzertuak ditugun bakoitzean, kanpoan itxaroten naute koadrilakoek, tabernaren baten.\nGizon gutxi ikusi genuen aldarean.\nBaxu bakarra daukagu abesbatzan, eta orokorrean oso gizon gutxi daude Ugaoko Sarea Abesbatzan. Kantatzeaz gainera, gizonak ez dira konpromisoak hartzera animatzen! (barreak).\nUrte dezente daramazu Sarea Abesbatzan, baina zergatik Ugaon eta ez Zeberion?\n18 urte daramatzat abesbatzan, eta bost urte daramatzat Zeberion bizitzen.\nNondik datorkizu kantatzeko grina hau?\nEtxean betidanik kantatu dugu. Aitak bazkalostean betidanik kantatu du. Ni, Basauriko abesbatzara joatekoa nintzen txikia nintzenean, baina antza “gazteegia” nintzen. Antzina Ugaon bazegoen koru bat, baina desagertzeko zorian zegoen eta garai hartako alkateak abesbatza berreskuratzeko asmoa azaldu zuen. Garai hartan Sarea Sound System musikarien taldea jaio zen (ondoren elkarte bihurtuko zena), eta gaur egungo abesbatza elkarte horren barruan sortu zen.\nAbesbatzaren sorreratik zaude zu bertan. Non kantatu duzue?\nUrte sabatikoak izan ditut nik, ez pentsa! (barreak). Baina tira, egia da Bilboko Begoña basilikako Udaberriko Kontzertuekin jarri ginela martxan. Ondoren Pijama Jaiak antolatu genituen, asteburuko irteerak leku batetik bestera koruko kideekaz eta hango eta hemengo abesbatzekaz trukeak egin izan ditugu urtez urte. Horrez gainera Italian ere egondakoak gara…\nItziar, San Bartolome elizan kantatzen Sarea Abesbatzarekin // Geuria\nKontzertu gogoangarririk ba al duzu buruan?\nEz zaizkit kontzertuak gustatzen niri!\nNola ez, bada?\nJende aurrean aritzea ez zait batere gustatzen. Txarto pasatzen dut. Kontzertuak baino, entseguak dira saio politenak, gure artean harreman sanoa daukagulako.\nNon elkartzen zarete saioak prestatzeko?\nOrain arte Ugaoko udal lokaletan. Normalean astean birritan elkartzen ginen bertan, baina pandemia honek ez digu uzten gaur egun. Gazteok agian ez ginen hainbestetan elkartzen; 15 egunero, kasu. (barreak).\nNolako perfila da abesbatzarena?\nJende nagusiarena. Berez, badago Sarea Txiki izeneko abesbatza, baina bertako kideek laster edo berandu joateari uzten diote, eta ez dakit zer dela-eta gertatzen den hori. Ni 16 urtegaz hasi nintzen abesten eta gaur egun bertan dihardut. Hala ere, bizitzak buelta asko ematen ditu eta gazteak hara eta horra doaz. Horrek ez du esan nahi Sarea Abesbatzan gazte onak egon ez direnik; bertako kide ohi bat Arriagako koru profesionalean dago, esaterako. Azken batean, nork bere denbora eta lehentasunak dauzka.\nEta nolakoak izan dira irakasleak?\nHainbat izan ditugu: Irma Rutkauskaite Egiluz, Ius Pérez eta Jose Ángel. Denekin oso ondo konpondu gara eta beti izan dugu ikasteko zerbait.\nPandemia ez dugu atzean utzi oraindik. Jendea gogotsu dabil kantatzeko?\nOso gogotsu dago, abesteko ‘mono’ izugarria izan dugu denbora honetan. Itxialdian Zoom saioak egiten genituen eta egia esateko, alde handia dago nork bere etxean praktikatzearen eta taldea elkartzearen artean. Koru batean abestea sentsazio oso gozagarria da\nGozoa bai, baina baita garratza ere musukoa jarrita kantatzeagatik, ezta?\nOso sentsazio txarra ematen du musukoak. Behin baino gehiagotan kendu behar izan dut arnasa hartzeko. Arnasa ez da era berean hartzen eta soinua ere beste modu batean botatzen dugu. Baina pandemian zehar ez dago kantatzeko beste modurik.\nZure kabuz abesten al duzu etxean?\nSeme txikiak ez dit uzten (barreak), baina tira: nork ez du abesten autoa gidatzen duen bitartean?\nLokalean elkartu ezinik zaudete. Etxeko lanak dituzue, hortaz?\nIrakasleek abestiak audio formatuan WhatsApp bidez bidaltzen dizkiete ikasleei. Jendea Ugaon zehar kaskoak jarrita txakurra paseatzen ikusten baduzu… Sarea Abesbatzako kidea izango da, ziur.\nItziar Ayesta Isasi // Geuria\nZein estilo duzu gogoko?\nJazzak txunditzen nau, baina horrek ez du esan nahi edonork abestu dezakeenik: kontuan izan behar da abesbatzako jende askok ez dakiela partiturak irakurtzen. Askok buruz ikasten dute dena. Horregatik ezin dugu edozein gauza abestu: abesti jakin batzuek lan mordoa dakarte.\nZelan ikusten duzue 2022a?\nGauzak nola dauden ikusita, ez daukagu batere argi. Beldurra daukagu. Abenduan beste kontzertu bat eman behar genuen Ermitabarrin, baina osasun neurri berriak direla-eta bertan behera geratu zen. Espero dugu Begoñako basilikan udaberri aldera kontzertua eman ahal izatea, behintzat.\nAnimatuko zenuke inor abesbatzan kantatzera?\nBai, noski! Nola ez, bada! Bertan kantatzeko ez dugu inolako ikasketarik eskatzen eta edonori emango diogu ongietorria. Abesteko gogoa da eskatzen dugun gauza bakarra!\nSailkatuta: Elkarrizketa, Itziar Ayesta Isasi, Portada, Sarea, Sarea Abesbatza


Kontratatzeko beharra daukat. Zer aukera ditut? Kontratu mota nagusiak. | Laboral Kutxa\nZure enpresan pertsona bat sartu behar baduzu, garrantzizkoa da jakitea zer kontratu mota egin dezakezun. Horrela, kontratuaren baldintzak zure beharretara egokitu eta kontratazioak ekar ditzakeen pizgarri eta hobariak optimizatu ahal izango dituzu.\nArtikulu honetan, dauden kontratu mota guztien berri emango dizugu, lan-kontratuaren ezaugarriak eta hura osatzen duten elementu guztiak hobeto ulertzeko.\nNahiz eta luzaroan hitz egin den lan-kontratu mota guztiak gutxitu eta errazteko beharraz (42 kontratu mota daude gaur egun), oraingoz kontratu-eredu edo inprimakien kopurua besterik ez da murriztu, 4raino hain zuzen. Hortaz, lau dira gaur egun dauden kontratazio-modalitate nagusiak: finkoa edo mugagabea, aldi baterakoa, praktikaldiko kontratua eta prestakuntza- eta ikasketa-kontratua.\nGainerako kontratu motak lau modalitate handi horien barruan sartzen dira, horiei hainbat klausula eta baldintza erantsi ahal baitzaizkie, lan-kontratuaren baldintzak enpresaren beharretara eta langilearen ezaugarrietara egokitzeko. Dena dela, lau kontratu mota horien nondik norakoak jakitea nahikoa da haien aukerak eta ezaugarriak ondo ezagutzeko.\nKontratu mugagabeek ez dute iraupen finkorik; hortaz, enpresetan langile egonkorrak sartzeko pentsatuta daude.\nKontuan hartuta langile askok enpresa berean aldi baterako kontratuak bata bestearen ondoren kateatu ohi dituztela, langile horiek finko bihurtuko dira, baldin eta, hogeita hamar hilabeteko aldian, hogeita lau hilabete —jarraian edo etenka— edo gehiago kontratatuta egon badira lanpostu berean eta enpresa berean, aldi baterako bi kontraturen edo gehiagoren bidez. Halere, arau hori ez da aplikatuko prestakuntza-kontratuak, txanda-kontratuak edo bitarteko kontratuak erabiltzen direnean.\nDauden kontratu mugagabeen modalitate guztietatik, ekintzaileei laguntzekoa da interesgarrienetako bat. Autonomoentzat eta 50 langiletik beherako ETE-entzat pentsatuta dago. Gizarte Segurantzako kuotan hobariak eta zerga-pizgarri metagarriak jasotzen ditu modalitate horrek.\nEkintzaileei laguntzeko kontratua\nEkintzaileei laguntzeko kontratu mugagabeak honako ezaugarri hauek ditu:\nLangileak langabe gisa izena emanda egon behar du, hobariak aplikatu ahal izateko.\nIraunaldi mugagabea, lan-jardunaldi osoa edo partziala eta urtebeteko probaldia (probaldi hori ezin da finkatu langileak lehenago zeregin berak bete baditu enpresan, edozein lan-kontraturekin). Kontratatutako langilearen enpleguak gutxienez 3 urte iraun behar du.\n50 langile baino gutxiago izatea eta azken 6 hiletan kaleratze kolektiborik edo bidegaberik egin ez izana.\nZerga-alorrekoak (Sozietateen gaineko Zergari buruzko Legearen 43. artikulua):\nEnpresak 3.000 euroko zerga-kenkaria lortzeko eskubidea izango du, kontratatzen duen 30 urtetik beherako lehen langileagatik.\nB.. Ordaindutakoaren araberako prestazioa jasotzen ari den langabetu bat kontratatzen bada, enpresak zenbateko hauetatik txikienaren gaineko % 50eko zerga-kenkaria lortzeko eskubidea izango du:\nKontratatzeko unean langileak jasotzeko duen langabezia-prestazioaren zenbatekoa.\nLangileak onarturik duen langabezia-prestazioaren 12 hileko zenbatekoa.\nLangileak gutxienez hiru hilabetez jaso badu prestazioa eta nahi badu, onarturik eta jasotzeko duen prestazioaren % 25 soldatarekin batera jaso ahal izango du kontratatzen dutenean. Jardunaldi osoko kontratuak irauten duen bitartean soilik eutsi ahal izango dio langileak bateragarritasunari, harik eta jasotzeko duen prestazioa agortu arte.\nEnpresek Gizarte Segurantzari ordaindu beharreko kuotaren hiru urteko hobariak, Enplegu Bulegoan izena emanda dauden langileentzat:\nHobari horiek bateragarriak izango dira helburu bera duten beste laguntza publiko batzuekin, betiere hobari aplikagarrien baturak ez badu gainditzen enpresak Gizarte Segurantzari ordaindu beharreko kuotaren % 100.\nGAZTEAK: 16 eta 30 urte bitartekoak, biak barne.\nLehen urtean: 88,33 euro hilean (1.000 euro urtean).\nBigarren urtean: 91,67 euro hilean (1.100 euro urtean).\nHirugarren urtean: 100 euro hilean (1.200 euro urtean).\nEmakumeen ordezkaritza txikia duten sektoreetan emakume bat kontratatzen bada, zenbatekoak 8,33 eurotan handituko dira hilean (100 euro urtean).\n45 URTETIK GORAKOAK:\n108,33 euro hilean (1.300 euro urtean). Emakumeen ordezkaritza txikia duten sektoreetan emakume bat kontratatzen bada, 125 euro hilean (1.500 euro urtean).\nKontratua lanaldi partzialekoa bada, zerga-pizgarriak eta hobariak proportzionalak izango dira kontratuan sinatutako lanaldiarekin.\nAldi baterako kontratuak:\nAldi baterako kontratuak egokienak dira langile bat denboraldi jakin baterako hartu behar denean, unean uneko lan kopuruaren gorakada dagoenean, ordezkapen bat egin behar denean edo jarduera zehatz bat bete behar denean.\nAldi baterako kontratu mota nagusiak honako hauek dira:\nObra edo zerbitzuko lan-kontratua\nHona hemen kontratu mota horren ezaugarriak:\nKontratuaren helburua da enpresaren jardueraren barruan berezko autonomia eta izaera duten obrak edo zerbitzuak egitea, baldin eta horiek betetzeko denbora, nahiz eta mugatua izan, ezezaguna bada. Kontratuaren iraupena ezin da hiru urtetik gorakoa izan. Halere, beste 12 hilabetez luzatu ahal izango da, estatu-mailako hitzarmen kolektiboak edo, halakorik ezean, beheragoko mailako sektore-hitzarmenek hori ahalbidetzen badute. Epe horiek igarotakoan, langileak finko bilakatuko dira enpresan.\nObrak edo zerbitzuak irauten duen denbora berekoa izango da kontratuaren iraupena.\nLanaldi osokoa edo partzialekoa izan daiteke.\nKontratua amaitzen denean, langileak kalte-ordaina jasoko du, kontratua formalizatu zen dataren araberakoa.\n2014-01-01etik aurrera sinatutako kontratuetan: 11 egun urteko.\n2015-01-01etik aurrera sinatutako kontratuetan: 12 egun urteko.\nKontratu mota hori mugagabe bihurtu ahal izango da, baina ez du inolako hobaririk jasoko [IKUSI ALDI BATERAKO KONTRATUAK MUGAGABE BIHURTZEKO GIZARTE SEGURANTZAKO PIZGARRIEN TAULA].\nBehin-behineko kontratua ekoizpen-gorabeherengatik\nProdukzio-gorabeherak, zeregin-pilaketak, gehiegizko eskariak eta antzeko egoerak bideratzeko helburua du, nahiz eta enpresaren ohiko jarduera berekoak izan. Era berean, honako kasu hauetan formalizatu ahal izango da: lehen lanbide-esperientzia betetzeko, gazte batek lehen lanpostua eskuratzeko eta 30 urtetik beherako langabea kontratatzeko, baldin eta lanbide-esperientziarik ez badu edo hiru hilabetetik beherako esperientzia badu.\nGehieneko iraupena 6 hilabetekoa izango da, 12 hilabeteko epealdian. Halere, hitzarmen kolektiboak hala jasotzen badu, iraupena 12 hilabetekoa izan daiteke, 18 hilabeteko epealdian.\nLuzapen bakar bat formalizatu ahal izango da.\nKontratua amaitzen denean, langileak kalte-ordaina jasoko du, kontratuaren hasiera-dataren araberakoa:\nKontratu mota hori mugagabe bihurtu ahal izango da, baina ez du inolako hobaririk jasoko. Halere, behin-behineko kontratua mugagabe —lanaldi osokoa zein partzialekoa— bihurtzen bada, lehen lanbide-esperientzia edo gazte baten lehen lanpostua izateko, hobariak jaso ahal izango ditu.\nLanpostua gordeta duten langileak ordezkatzeko, hautaketa-prozesu batean lanpostua aldi baterako betetzeko edo oporraldietako ordezkapenak egiteko helburua du.\nHonako kasu hauetan ere erabili ahal izango da kontratua: langile autonomoen edo kooperatibetako langileen ordezkapenak amatasunagatik, haurdunaldiko arriskuagatik, adopzioagatik edo adopzio aurreko harreragatik.\nKontratua eragin duen egoerak irauten duen denbora berekoa izango da kontratuaren iraupena.\nLan-kontratua idatziz egin behar da.\nJardunaldia lanaldi osokoa izango da, salbu eta ordezkatutako langileak lanaldi partzialeko kontratua edo lanaldi murriztua badu.\nGainera, aldi baterako kontratuen probaldia hilabetera mugatuko da, sei hilabete baino gutxiago irauten duten lan-kontratuetan.\nPrestakuntza- eta ikasketa-kontratua:\nPrestakuntza- eta ikasketa-kontratuak langileen trebakuntza profesionala du helburu. Horretarako, langileak txandakatu egiten ditu enpresan ordaindutako lan-jarduera eta enplegurako lanbide-heziketako sisteman edo hezkuntza-sisteman jasotako prestakuntza.\nKontratuari dagokion prestakuntza-jarduera nahitaezkoa izango da lanbide-heziketako titulua, profesionaltasun-ziurtagiria, ziurtapen akademikoa edo egiaztapen partzial metagarria lortzeko, eta lotuta egon behar du lanpostuan betetzen den lan-jarduerarekin. Kontratuak irauten duen bitartean egin behar da prestakuntza.\nBetekizunak: praktikaldiko kontratu bat egiteko behar den trebakuntzarik ez duten 25 urtetik beherako gazteentzat (edo 30 urtetik beherakoentzat, langabezia-tasa % 15etik gorakoa bada).\nGutxieneko iraupena: 6 hilabete. Gehieneko iraupena: 3 urte.\nPrestakuntza-jarduera: lehen urtean, jardunaldiaren % 25 prestakuntzarako izango da, eta bigarrenean, % 15. Prestakuntza egiaztatutako zentro batean egin daiteke, edo enpresan bertan, beharrezko baliabideak eta pertsonala baditu.\nEnpresek Gizarte Segurantzari ordaindu beharreko kuotaren hobariak: 250 langile edo gutxiago dituzten enpresetan, % 100; 250 langile baino gehiago dituztenetan, % 75.\nLangileek Gizarte Segurantzari ordaindu beharreko kuotaren hobariak: % 100.\nKontratuak mugagabe bihurtzeko pizgarriak: 500 euroko kenkaria urtean Gizarte Segurantzako enpresa-kuotetan, hiru urtez. Emakumezko langileak badira, hobaria 1.800 eurokoa izango da.\nLangileen ikasketa-mailari egokitutako jarduera profesionala eskaintzea du helburu, eta lanaren kostua handituz doa langileak esperientzia hartu ahala.\nPraktikaldiko kontratua sinatzeko, baldintza hauek bete behar dira:\nlangileak lanbide-jarduerarako gaitasuna ematen duen titulu baten jabe izan behar du: unibertsitate-titulua, erdi-mailakoa edo goi-mailako lanbide-heziketakoa, indarrean dagoen hezkuntza-sistemaren lege arautzaileen arabera ofizialki baliokidea den titulua edo profesionaltasun-egiaztagiria, Kualifikazioak eta Lanbide Heziketa arautzen dituen 2002ko ekainaren 19ko 5/2002 Lege Organikoaren arabera.\nEzin dira 5 urte baino gehiago igaro langileak ikasketak amaitu dituenetik kontratua sinatzen duen arte, edo 7 urte desgaitasunen bat duen langilearen kasuan. Dena dela, langileak 30 urte baino gutxiago baditu, ez da kontuan hartuko ikasketak amaitzeko data.\nKontratuaren iraupena 6 hilabete eta bi urte bitartekoa izango da. Kontratua gutxienez 6 hilabeteko epealdietan luzatu ahal izango da, eta gehienez bi luzapen egin ahal izango dira. Kontratua lanaldi osokoa edo partzialekoa izan daiteke.\nGutxieneko ordainsaria hitzarmen kolektiboan adostutakoa izango da, eta halakorik ezean, lanpostu bereko langile batentzat sinatutako soldataren % 60koa (lehen urtean) eta % 75 (bigarren urtean). Soldata ezin da lanbide arteko gutxieneko soldata baino txikiagoa izan. Lanaldi partzialeko langileen kasuan, hitzartutako lanaldiaren arabera murriztuko da soldata.\nProbaldia hitzarmen kolektiboak finkatutakoa izango da, eta halakorik ezean, ezin da hilabetetik gorakoa izan erdi-mailako tituludunentzat eta bi hilabetetik gorakoa goi-mailako tituludunentzat.


Hirak mugimenduko hiru kide atxilotu dituzte, bozen atarian | Mundua | Berria\nHirak mugimenduko hiru kide atxilotu dituzte, bozen atarian\nKarim Tabu ekintzailea, eta Khaled Drareni eta Ihsan el-Kadi kazetariak dira atxilotutakoak. Bihar egingo dituzte Aljerian legebiltzarreko hauteskundeak.\nGobernuaren aurkako protestak, Aljerren, 2019an. / STR / EFE Tamaina handiagoan ikusi\nMaiatzaz geroztik gobernuak gogortu egin du Hirak mugimendu erreformistaren aukako errepresioa. Ostiraleroko manifestazioetan dozenaka lagun batzuk atxilotzetik milaka atzematera igaro dira segurtasun indarrak, eta ondorioz, protesta mugimenduak eten egin ditu ekintzak. Horrek, baina, ez du jazarpena gelditu. Atzo gauean hiru lagun atxilotu zituen Poliziak, Hirakeko kide izatea leporatuta: Karim Tabu ekintzailea, eta Khaled Drareni eta Ihsan el-Kadi kazetariak.\nTaburen anaiak sare sozialetan zabaldu du ekintzailea bere etxetik gertu atxilotu zutela bart gauean, eta Drareniren senideek jakinarazi dute kazetariak berak deitu ziela esateko Antar herrian dutela preso. Komunikabideek zabaldu dute el-Kadiren atxiloketaren berri ere.\n2019an atxilotu zuten lehen aldiz Tabu, «armadaren moralaren aurkako erasoa» egitea eta «matxinada bultzatzea» egotzita, sare sozialetan manifestaziorako deia egiteagatik; baina iazko uztailean baldintzapean aske utzi zuten. Drareni, berriz, otsailean utzi zuten baldintzapean aske, baina bi urteko kartzela zigorra zuen betetzeko «batasun nazionala arriskuan» jartzeaz akusatuta.\nAtxiloketak parlamenturako hauteskundeen atarian heldu dira. Bihar egingo dituzte horiek, eta oposizioko alderdietatik gehienek boikoterako deia egin dute, iruzurra direla salatuta. Abdelmajid Tebbune presidentea buru duen erregimenari bozen bidez «aurpegia garbitu» nahi izatea egozten diote. Gobernuak, baina, hautagaitza independenteak eta alderdi berriak babestu ditu, berrikuntza irudia eman nahian.


LEHIAKETAREN OINARRIAK | BiscayApp\n1. LEHIAKETAREN OINARRIAK\nOndorengo oinarriek BiscayApp lehiaketaren baldintzak ezartzen dituzte, bai eta ekimenean parte hartzen duen pertsona orok jakin beharreko betekizunak eta arauak ere.\n2. LEHIAKETAREN DESKRIBAPENA\nBiscayApp aplikazio mugikorren lehiaketa bat da, BiscayTIK Fundazioak antolatutakoa, BEAZekin eta SEEDekin lankidetzan. BiscayTIK Fundazioa Bizkaiko Foru Aldundiaren mendeko irabazi asmorik gabeko erakundea da.\nLehiaketak, besteak beste, helburu hauek ditu:\nAplikazio mugikor berritzaileenetan oinarrituriko enpresa-proiektuak eta negozio-ereduak aintzatestea.\nForu Aldundiaren baliabideen zabalkundean laguntzea, Bizkaian enpresa-ehun berritzailea erakartzeko eta sustatzeko bektore gisa.\nBizkaira ekimen berritzaileak erakartzea.\nBizkaiko Foru Aldundiaren izaera berritzailean laguntzea, ekimen berritzaileak identifikatuz.\nBizkaiko Foru Aldundiaren eta eragile ekintzaileen artean lankidetza-sareak sendotzea.\nLehiaketaren webgune ofiziala app.biscaytik.eu da; bertatik, lehiaketari buruzko informazio guztia eskuratu ahalko da.\n3. LEHIAKETAREN KATEGORIAK\nBiscayApp sariak aurkeztutako guztien arteko app onena sarituko du, hainbat irizpide aintzat hartuta, hala nola, diseinua, erabilgarritasuna eta erabiltzailearen esperientzia, funtzionalitateak, bideragarritasun ekonomiko-soziala, merkaturatzeko aukerak eta berrikuntza-maila antzeko beste produktu batzuen aldean, eta proposamenaren izaera berritzailea eta enpresa berriaren hazkunde-potentziala.\nHorrez gain, beste sari batzuk emango zaizkie ondoren azaltzen diren kategorien barruko app onenei.\nSarituko diren kategoriak bat datoz Bizkaiko Foru Aldundiaren plan estrategikoan ezarritako lan-ildo nagusiekin, eta honako hauek dira:\n3.2 LEHIAKETAREN FASEAK\n3.2.1 APLIKAZIOAK AURKEZTEKO FASEA\nFase hau 2017ko urriaren 2an hasi, eta 2018ko ekainaren 30ean bukatuko da.\n3.2.2 FINALISTEN HAUTAKETA\n2018ko Urriaren azken hamabostaldian kategoria bakoitzerako bi finalistak iragarriko dira. Epaimahai espezializatu batek egingo du hautaketa hori.\nEpaimahaiak irabazle bat hautatuko du kategoria bakoitzerako.\nEpaimahaiak negozio-eredu berritzaile eta iraunkor bat sortzeko potentziala eskaintzen duen aplikazioa sarituko du.\nBiscayApp sariaren helburua da negozio-proiektu bat garatzeko aukera eskaintzea, Bizkaiko Foru Aldundiko eragileen aterpean (Ekonomi eta Lurralde Garapena Sustatzeko Saileko BEAZ eta SEED CAPITAL edo BiscayTIK Fundazioa bera kasu).\nAzken fase honetan epaimahai bakarra egongo da, aplikazio mugikorren, ekintzailetzaren eta enpresa-ekimen berrientzako laguntzaren, mugikorrei lotutako negozio-ereduen, eta abarren arloetan ezagutza zabala duten hainbat pertsonak osaturikoa.\n2018ko urriaren azken hamabostaldia\nAurretiazko fasean, kategoria bakoitzak bere epaimahaia izango du, arlo jakin bakoitzean adituak diren hainbat pertsonak osaturikoa, eta haiek erabakiko dute finalistak zein diren.\nBukaerako ekitaldian epaimahai aditu bakarra egongo da, eta hark hautatuko ditu ekitaldian aurkezturiko app-en artean kategoriakako irabazleak, bai eta BiscayApp sariaren irabazlea ere. Sari hori emateko, proiektu berritzaileak abian jartzeko eta finantzatzeko laguntzan adituak diren aholkulariak izan ahalko ditu epaimahaiak.\nEpaimahaiak irizpide orokorrak balioztatuko ditu: diseinua; erabilgarritasuna eta erabiltzailearen esperientzia; funtzionalitateak; enpresa-proiektuaren bideragarritasun ekonomiko-soziala; merkaturatzeko aukerak eta berrikuntza-maila antzeko beste produktu batzuen aldean; eta proposamenaren izaera berritzailea.\nAntolakuntzak parte-hartzaileak lehiaketatik baztertzeko eskubidea izango du honako kasu hauetan:\nLehiaketa honen oinarriekin bat ez datozenean.\nMoralaren edo ordena publikoaren aurka doazenean.\nParte-hartzaileak lehiaketaren erabilera okerra edo abusua egin duenean edo datu faltsuak eman dituenean.\n7. BiscayApp SARIAREN XEDAPEN GEHIGARRIAK\n8. PARTE-HARTZAILEEN BETEKIZUNAK\nOndorengo betekizunak betetzen duen app orok parte hartu ahalko du lehiaketan.\nZerikusia izan beharko du proposaturiko gaiekin.\nSustatzaileek adinez nagusiak izan beharko dute.\nIdeia originala izan beharko du, ez kopia bat, ez lehendik dauden beste produktu batzuetatik eratorria.\nBalio-proposamenerako egokia/arrazoizkoa den garapen-maila.\nNegozio-eredu identifikatua eta proposamenaren eskalagarritasunaren zantzuak.\nBiscayApp sarirako hautagai izanez gero, sustatzaileek baldintza hauek bete beharko dituzte:\nEgoitza sozial eta fiskala Bizkaiko Lurralde Historikoan edukitzea sariari lotutako zerbitzuak erabiltzeko unean.\nEgunean egotea zerga-betebeharretan, Gizarte Segurantzaren aurrean, eta diru-laguntzen itzulketari dagokionez.\nSexuaren ziozko bereizkeria egiteagatik zigorrik jaso ez izana, arlo administratiboan edo penalean.\n9. IZENA EMATEA\nIzena web orri honetan gaitutako orriaren bidez emango da bakar-bakarrik, dagokion epean.\n10. OINARRIAK ONARTZEA\nSustapen honetan parte hartzeak oinarri hauek erabat onartzea dakar berekin.\nParte-hartzaileak bere gain hartuko du lehiaketa honetan parte hartzeko bidali duen edukian sarturiko irudi edo testuagatik antolatzaileek jasotako edozein erreklamazioren erantzukizuna, eta, horrenbestez, ez die antolatzaileei kalterik eragingo horregatik hirugarren baten aldetik jasotako edozein erreklamazioren aurrean, halakorik jasoz gero.\nParte-hartzaile bakoitzak emandako datuen egiazkotasuna bermatuko die antolatzaileei, eta berak erantzungo dio berme hori ez betetzeagatik jasotako edozein erreklamaziori.\nOinarriren bat eta/edo bermeren bat ez betetzeak parte-hartzaileak lehiaketa honetatik baztertzea eragingo du.\nJardueran parte hartu nahi duten parte-hartzaileek webgunean adierazitako eta behar bezala publizitatutako egunetara arte eman ahalko dute izena.\nSarien ebazpena ekimenaren webgune ofizialean jarriko da jendaurrean: app.biscaytik.eu\nAntolatzaileek eskubidea izango dute lehiaketa honen oinarriak edozein unetan interpretatzeko eta aldatzeko, baita deuseztatzeko eta indarrik gabe uzteko eskubidea ere, horretarako bidezko arrazoi bat baldin badago, betiere. Nolanahi ere, bere gain hartzen dute parte-hartzaileei aldatutako oinarrien berri emateko konpromisoa, edo, bestela, lehiaketa osorik deuseztatu izanaren berri, antolatzaileen webguneen bidez.\nAntolatzaileek ez dute erantzukizunik beren gain hartuko parte-hartzaileei eraginiko kalteengatik, halakorik eraginez gero, matxuren, gainkargaren, lineak erortzearen edo berdina edo antzekoa den antolatzaileen borondateaz bestelako beste edozein gertaeraren ondorioz, halakoek webguneekin konektatzea eragozten dutenean edo sariaz gozatzean edo horren ondorioz agertzen direnean.\nParte-hartzaileek beren gain hartzen dute ematen duten informazioa osoa eta egiazkoa izateko eta egunean egoteko konpromisoa; nolanahi ere, antolatzaileek ez dute nahitaez egiaztatzen informazio horren egiazkotasuna, eta, beraz, uko egiten diote hutsegiteen, omisioen edo faltsukerien ondoriozko erantzukizun orori, halakorik gertatuz gero.


Santa Elena Ermita - Bidasoa-Txingudi Mugaz-gaindiko Partzuergoa\nEstatutuak eta hitzarmenak\nMugikortasuna eta ingurumena\nMugak gabeko turismoa\nBidasoa-Txingudi: 3 hiri, helmuga 1\nEgoera geografiko pribilegiatua\nBisitatzeko leku interesgarriak\nAzokak eta erakusketak\nOndo pasatzeko aisialdi jarduerak\nJaiegunak eta oporraldiak\nSanta Elena Ermita\nAma Xantalen Ermita hiriko parte zaharretik hurbil dago oso, izen bereko eremuan, Bidasoa ibaiaren adarra den Estebenea errekaren ertzean, gaurko Irungo hirigunearen ekialdean.\nErmita Ibaieta mendiaren oinetan izanik, Bidasoa ibaiko ibia eta lur-barneko bideak elkartzen zituen antzinako bidetik hurbil dago. Ama Xantalalen ermita ere esaten zaio.\nHogei mendetan zehar oso eraikin garrantzitsua izan da, gurtzeko egoitza izan delako eta bertan aztarna arkeologikoak aurkitu direlako. Aztarnen artean aipagarrienak, agian, I. mendeko "in antis" erromatarren eliza eta bertako biztanleen nekropoli baten hondakinak dira. Gainera, Gipuzkoa osoan orain arte aurkitu den X. mendeko eliza bakarra da.\nEgungo ermita edo baseliza ziurrenik XIV. mendekoa da, oin laukizuzena du, teilatuak lau isuri ditu eta hormak silarriz eginak dira. Isabeldar estiloaren araberako ataria du. Duela gutxi berritu egin dute eta museo bihurtu; honela, bertan aurkitutako aztarna arkeologikoak ikus daitezke. Ermitaren inguruan izen bereko iturri publikoa dago, harrizkoa da eta kanoi-ganga antzeko sabaia du; molde barrokoaren araberakoa da. Ama Birjinaren irudia erdialdean dagoen hormakonkan dago. Ama Xantalen ermitan egin diren indusketa lanen ondorioz azaldutako materialak, erromatarren garaikoak, oso garrantzitsuak dira, horrelako oso gutxi aurkitu baitira Euskal Herrian, Kantauriko itsasbazter osoan eta Akitanian.\nTradizioak hartaraturik, irundarrek uste dute Ama Xantalen Ermita Junkaleko Parrokia baino zaharragoa dela, Junkal elizaren egungo eraikina XVI. mende hasierakoa baita.\n1530. urtekoa da ermitari buruzko lehen aipamen idatzia, urte hartako testamentu batean izen horrekin azaltzen baita. Irungo udalerrian sei ermita zeuden 1673an: Ama Xantalen, San Martzial, San Antonio, Artiga, Elizatxo eta San Anton.\nGarai hartan nabaria zen Ermitak herritarren bizitzan zuen protagonismoa. Santa Luzia kofradiaren egoitza izan zen eta XVIII. mendean zazpi prozesio egiten ziren urtero, eta prozesio horietan parrokiako Kabildoak eta Udalbatzak parte hartzen zuten. Meza nagusiak eta jai alaitsuak eta jendetsuak ospatzen ziren horrelakoetan.\nIrungo Udalak Ermita berritu behar zuela aprobetxaturik, 1971. urtean ermitaren orubean eta honen inguruetan indusketa arkeologikoak egiteko baimena eman zuen.\nIndusketa lan hauek emaitza positiboak ekarri zituzten, ermitaren barruan bi motatako aztarna arkeologikoak gelditu baitziren agerian: aurreko eraikinen hormak eta erromatarren garaiko zeramikak (teilak eta ontzi puskak). Geroago, Ama Xantalengo ermitan indusketa xeheagoa burutzeko plana aurkeztu eta formalizatu zen.\n1971 eta 1972 urteetan egindako indusketetan aurkitu zen errauste nekropolia “erromatarren” moldekoa da (egituraketa eta erritoei dagokienean), baina bertako “baskoien” gustuei erantzuten die errauste-ontzi gehienen tipologiak. Bertako gizarteko hildakoak jaso ziren nekropoli horretan haien tradizioetako batzuk mantenduz, baina “erromanizazioaren” aztarnak ere erakusten dituzte ehorzketetan aurkitutako elementuek (ukendu-ontziak, beirazko koilare aleak, fíbulak...). Nekropoliari dotoretasun berezia ematen diote harriz egindako hiru hileta monumentuek.\nBeharrezko zaharberritzeak egin ondoren eta eraikina otoitz egiteko zabaldu eta gero, aurkitutako materialekin museo monografikoa antolatu zuten ermitaren barruan. 1981. urteko abenduaren 13an, indusketa arkeologikoak hasi eta 10 urte geroago, Ama Xantalengo tenplua ofizialki ireki zen berriro ere.\nGaur egun ikus dezakegun museoa 1989. urtean eguneratu eta inauguratu zuten. Korupeko esparruan, ondo itxita eta erakusleiho egokietan, hainbat elementu daude ikusgai, hala nola, panel berriemaileak eta museoko objektuak (errausketetan erabiltzen zen zeramika, txanponak, tresnak eta gisakoak). Hauek guztiek erromatarrak bertan bizi izan zirela egiaztatzen dute, haien bizitzeko era, ekonomia eta kultua edo gurtza nolakoak ziren erakusten dizkigute. Koruan ikus-entzunezko azalpenak eskaintzeko euskarriak daude eta koruko barandatik ederki asko ikusten da aipatutako indusketen ondorioz aurkitu zen erromatarren garaiko nekropolia.\nBidasoa-Txingudi Mugaz-gaindiko Partzuergoa\nDucoureau Etxea - Hendaia kalea 8 - 2. soilarua - 20301 Irun Gipuzkoa Espainia


Herriaren alde lan egiteko prest! - - Goiena.eus\nHerriaren alde lan egiteko prest!\nEskoriatzako EH Bildu 2019-06-15 15:57\nEhbilduko zinegotziek Eskoriatza hobe baten alde kargua hartu dute.\nEH Bilduko hautagaitzaren izenean, eta zehazki, gure izenean: Ander, Dorleta, Nestor eta nirean, eskerrak eman nahi dizkizuegu gure aldeko hautua egin duzuen eta babesa adierazi diguzuen herritarroi.\nAskotan esan dugu, udala ez dela alderdi bati edo besteari botoa eman diotenena soilik; herritar guztiona izatea nahi dugu, herritarren eta eragileen parte hartzea sustatuko duten neurriak abian jarrita. Herritarrekin harreman zuzena eduki nahi dugu, udal politiketan zuzenean inplika daitezen.\nGure lehentasuna herritar guztien ongizatea bermatzea da. EH Bilduren ustez, horrek egon behar du erakunde guztien politika publikoen erdigunean. Bazterrean daudenen aldeko jarduna izango da gurea, horretara bideratuko ditugu gure zerbitzuak, murrizketa sozialik egon ez dadin eta bizitza duinerako eskubidea berma dadin.\nAmaitzeko, lanerako konpromisoz, maiatzean lortutako emaitzak egiaz emankorrak izateko, elkarlanean aritzeko prestutasuna agertzen dizuegu udalbatza honetako hautetsiei eta herritar guztioi.


Berangoko Udala - Guztien dantzagatik\nBerangon euskal-dantzen 75 etengabeko urteak beteko dira. Talde desberdinek euskal folklorea bultzatu dute zazpi hamarkadetan zehar eta egungo elkarteak, Simon de Otxandategi, dantzari guztiak elkartzen dituen talde ospakizunera deitzen du. Urteurrena dela eta, historia azaltzen duen liburua argitaratuko da eta horretan lortu duten behin behineko zerrendan agertzen diren 700 pertsonen izen-abizenak agertuko dira.\nIldo horretan, lehenego pausua azaroaren 25erako egin den deialdia da, Simon de Otxandategik herriko frontoian 19:30ean eskainiko duen alardearekin. Helburua ekitaldiaren atsedenean 1943. urtetik aurrera dantza egin duten pertsona guztiak pasatzea da, beraien datuak zerrendan agertzen direla egiaztatzeko eta akatsen bat egotekotan zuzentzeko. “Deialdia edozein garaitan eta edozein taldetan dantza egin duten pertsonei zuzenduta dago, jaia nola antola dezakegun ikusi ahal izateko”. Gainera, Simon de Otxandategi taldearen zuzendaria den Iñaki Gonzalezek asmoa 2018ko uztailean ospatuko den jaiarako guztia prestatzea dela gogorarazten du, “guztiek elkarrekin ospatzeko eta dantza egiteko”. “Nabarmenena Berangoko talderen bateko partaidea izatea da, ez zenbat denboratan dantza egin den. Guztion topaketa, euskal dantzen alde sentitzen dugun bat egitea eta anaitasuna azpimarratuz, lortu nahi dugu”, adierazten du.\nUrteurrena ospatzeko liburu bat ere argiratatuko da. Proiektu hau aurrera eramateko dokumentu eta argazki ugari lortu dituzte jada, bildutako dantzarien zerrendaz gain. “Simon de Otxandategi taldeak egungo dantza taldea izatearen ohorea du, baina Berangon talde gehiago egon dira eta dantza egin duten pertsona guztiak gure kultura bizirik mantentzeko guztiz ahalegindu dira”. Gonzalezen ustez, aldez aurretik saioak egiteko elkartzeko ordua da, 2018ko udan elkarrekin dantza egin ahal izateko. Txikiak edo Gure Txoko 75 urteetan dantzak bizirik mantendu zituzten aurreko taldeak izan ziren, nahiz eta askoz lehenago ere aktibitatea egon zela jakin. Horrela egiaztatu zuen herriko historialaria den Alberto Diezek. Berak Aldundiak 1765an Santa Anako ermitan dantza egiteagatik ordaindutako 42 errealen faktura aurkeztu zuen froga moduan.\nSanta Cecilia ospatzeko ekitaldiak Berangoko abesbatzen artean dagoen harreman ona agerian uzten du. Kontzertu hau azaroaren 26an 13:00etan izango da herriko frontoian eta “Berangon musika aktibitate handia dagoelako eta guztiok elkarrekin ospatzeko aukera zegoela ikusi genuelako antolatu zen. Arrakasta izugarria lortzen dugu, frontoia jendez gainezka dagoelako urtero”, azaltzen du pozik Gonzalezek.\nElizaren taldea, emakumearen elkartea, Nagusien Etxea eta Simon de Otxandategiko elkarteak urteroko formato berinarekin abestuko dute aurten ere: talde bakoitzak bi abesti kantatuko ditu eta, ondoren, guztiek elkarrekin. Baina 2017an beste berri bat egongo da ere, dozenaka abesti desberdin biltzen ari direlako 2018an elkarren artean diska bat argitaratzeko asmoarekin.


Goizak aurrera egin ahala, batu da jendea San Martinetako azokan - Bergara - Goiena.eus\nGoizak aurrera egin ahala, batu da jendea San Martinetako azokan\nMiren Arregi Amasorrain 2017-09-09 12:45\nGaur egun handia da Bergaran, San Martinetako feria handiaren eguna, hain zuzen ere. Oxirondon ipini da bigarrenez azoka eta goizeko 10:00etan hasita, askotariko produktuak ikusi eta erosteko aukera dago. Barazki, fruta eta gazta lehiaketak ere egin dira. Gazta lehiaketara 18 gazta aurkeztu dira eta barazkien eta fruten lehiaketan 15 ekoizlek eman dute izena.\nFrutak, barazkiak, euskal pastelak, txerrikiak, ahatekiak, talo eta odoloste postuak, erle eta ezti erakusketak... Denetik ekarri dute Oxirondon jarri den San Martin jaietako azokara. Bergararrendako hitzordu garrantzitsua izan ohi da feria eta goizean goiz motel hasi bada ere –eguraldiak ere ez zuen ordu horretan laguntzen–, poliki poliki eta goizak aurrera egin ahala, animatu da jendea baserritarren produktuak ikusi eta baita erostera ere.\nFruta lehiaketan lehenengo saria Urtza Sarrionaindiarendako izan da; bigarrena, Sonia Isasirendako eta hirugarrena, Maria Angeles Duñabeitiarendako.\nBarazkirik onenak, Tomas Larrañagak eroan ditu. Bigarren saria, Eskubaratz Sozietate Zibilarendako izan da eta hirugarrena Ezozi Etxeberriarendako.\nAzkenik, gaztarik onena, Gereñuko (Araba) Andikana Anaiek eroandakoa izan dela ebatzi du epaimahaiak. Ilarduiako (Araba) La Leze izan da bigarren sariaren irabazlea eta Zeanuriko (Bizkaia) Miñaburu hirugarrenarena.\nSan Martin jaietako azoka\nAitor Agiriano 2017 ira 09 Bergara\nSan Martin jaien barruan, gaur, larunbata, hirurogei postuz osatutako azoka egin dute Bergaran. Barazki, gazta, fruitu... orotariko produktuak esku...


Henrike I.a Portugalgoa - Wikipedia, entziklopedia askea.\n1578ko abuztuaren 4a - 1580ko urtarrilaren 31\n← Sebastian I.a Portugalgoa - António, Prior of Crato (en) →\narchbishop of Evora (en)\n1574ko abenduaren 15a - 1578ko uztailaren 4a - Teotónio de Bragança (en) →\nElizbarrutia: Roman Catholic Archdiocese of Evora (en)\nArchbishop of Lisbon (en)\n1564ko ekainaren 21a - 1569ko azaroaren 14a\n← Fernando de Meneses Coutinho e Vasconcelos (en) - Jorge de Almeida (en) →\nElizbarrutia: Lisboako artziskiziak\n← Katalina Austriakoa - Sebastian I.a Portugalgoa →\nSanctorum Quattuor Coronatorum (en) cardinal priest (en)\n1545eko abenduaren 16a (egutegi gregorianoa) -\n1540ko irailaren 24a - 1578ko uztailaren 4a\n← Alfontso Portugalgoa - Teotónio de Bragança (en) →\n1533ko apirilaren 30a -\n← Diogo de Sousa (en) - Diego da Silva (en) →\nInquisidor-mor de Portugal (en)\nLisboa, 1512ko urtarrilaren 31\nAlmeirim (en) , 1580ko urtarrilaren 31 (68 urte)\nArtikulu hau Portugalgo erregeari buruzkoa da; beste esanahietarako, ikus «Henrike I.a».\nHenrike I.a Portugalgoa Kastoa (Lisboa, 1512ko urtarrilaren 31 - Almeirim, Santarem, 1580ko urtarrilaren 31) 1578tik 1580ra Portugalgo erregea izan zen.\nPortugalgo inkisidore nagusia eta Lisboako kardinala zen. Haren iloba Sebastian Portugalgo erregea hil zenean egin zuten errege. Handikiak eta goi-mailako elizgizonek Portugalgo koroa Espainiako Filipe II.aren esku jar zezaten lortu bazuen ere, ez zen Espainiako erregea erregegai izendatzera ausartu, ongi baitzekien Portugalgo hirietako ordezkariak erabaki horren aurka zeudela. Hil zenean, Filipe II.a Portugalen sartu, Antonio, Cratoko prioreak gidaturiko gudarosteen aurrean nagusitu eta Portugalgo errege izendatu zuen bere burua.\nWikimedia Commonsen badira fitxategi gehiago, gai hau dutenak: Henrike I.a Portugalgoa


urtarrila 2017 - Zientzia Kaiera\nZer dira hilkortasun-atlasak? Elkarrizketa Imanol Montoya epidemiologo eta estatistikoarekin\nestatistika matematika osasuna\nInes Garmendia Bizimodua azkar eta sakon aldatu digute XXI. mende honen hasieran gertatzen ari diren teknologia-aurrerapenek. Horrela gertatu da herri garatuak deritzen hauetan, eta ohi ez bezalako abiadura bizian gainera. Hori guztia dela eta, nik uste dut une hau bereziki […]\nBodil Schmidt-Nielsen (II): Basamortuetako animalien giltzurrun ahaltsuak\nbiologia emakumeak zientzia\nJuan Ignacio Pérez Iglesias Bodil Schimdt-Nielsen fisiologoak 1947an hasi zuen ur eta elektrolitoen balantzeari buruz egin zuen bere lehen ikerketa garrantzitsua. Ameriketako Estatu Batuen eta Mexikoren arteko mugan dagoen Arizonako hegoaldera abiatu zen eta han Dipodoys, Perognathus eta Neotoma karraskarien […]\nItsasargia, Antzinarotik bide-erakusle\narkitektura eraikuntza ikerketa itsasoa\nItsasargiak, Antzinarotik, segurtasuna eman dio nabigatzaileari, lehorrera iristeko bidea erakutsi dio. Egun, teknologia berriak egonagatik, beren eginkizuna betetzen jarraitzen dute eta horietako asko ondare balio handiko osagaiak dira. UPV/EHUko Arkitektura Goi Eskola Teknikoko Santiago Sanchez Beitia irakaslearen ustez, “jarduneko itsasargi […]\nUxue Razkin Biologia Orkak menopausia igarotzen duten animaliak dira. Etxeterko Unibersitateak (Ingalaterra) gidatu duen nazioarteko ikerketa batean animalia horien bizimodua behatu dute eta menopausiak zer zentzu duen ulertzen ahalegindu dira. Sarritan amonaren hipotesia planteatu izan da. Amaia Portugalek azaltzen digu […]\nEzjakintasunaren kartografia #145\nNanoporoak erabiliz egindako DNAren sekuentziazioa 2016. urteko mugarri zientifikoa izan da. Grafenoa beharrezkoak diren nanoporoak sortzeko material egokia izan liteke. Francisco R. Villatorok azaltzen digu: Graphene nanopore DNA sequencing. Kognizio sistema osorik izan arren ikusmenean arazo larriak dituztenek haluzinazioak izan […]\nMaría Teresa Toral (1911-1994): Zientziak burdinen artetik ihes egin zuenekoa\nemakumeak historia kimika zientzia\nUxue Razkin Ia hilabete zeraman kartzelan frankistek 13 arrosak hil zituztenean. Torturak, fusilatzeak, negarrak, sufrimendua. Plater nazkagarrietan, dilistak; zomorroen bazka. Egunero beldurrak gainezka egiten zuen emakumeen biltegi –modu horretan definitu zuen Tomasa Cuevasek– ilun eta hotzean. Burdinen artean, bizitza jasangaitza […]\nArnas egiteko beste modu bat\nJuan Ignacio Pérez eta Miren Bego Urrutia Oxigenoa Aristotelesek asko zekien animaliei buruz. Historiako lehen zoologotzat hartzen dugu eta zenbait konturi buruz hark azaldutakoa ez da kasik aldatu mendeetan zehar. Aristotelesek, bere Animaliei buruzko ikerketan (Historia Animalium, K.a. 486), honako […]\nAmaia Portugal Espezie gehienetako emeak ia hil arte dira kumeak izateko gai; gizakiak eta orkak dira salbuespen bakanetako batzuk. Itsas ugaztun horiei erreparatuta, menopausiak zer zentzu duen ulertzen ahalegindu da nazioarteko ikerketa talde bat. Haien arabera, orka eme zaharrek utzi […]\nHizkuntzaren moraltasuna, erabaki zure ama-hizkuntzan\nLuis Pastor Hizkuntza koloretan artikuluan erakutsi zen azkenengo urteetan mugimendu neowhorfarra berpiztu dela psikohizkuntzalaritzan. Steven Pinker (1994) ez zetorren bat ikerketa horren ondorioekin eta zentzugabekeria konbentzionaltzat jotzen zituen. Orain ordea, badirudi beste iritzi bat duela eta esaten du ez dela […]\nBodil Schmidt-Nielsen (I): Ur- eta gatz-orekaren bila\nJuan Ignacio Pérez Iglesias Schmidt-Nielsen abizena irakurtzen dugunean, Knut izena etortzen zaigu burura gehienetan. Joan den mendeko fisiologo handienetako bat izan zen bera, animalien ingurumen-fisiologian aditu handiena ere, segur aski. Gutako askok berak idatzitako testuliburuarekin ikasi genuen fisiologiaz dakigunaren zati […]


«Garrantzitsua da ulertzen saiatzea zer gertatu zen» - Tolosaldea - Tolosaldeko ataria\n«Garrantzitsua da ulertzen saiatzea zer gertatu zen»\nJon Miranda Labaien 2021-11-23 16:03\nLuis Fernandezen bila abiatu eta aitona bidera atera. Horixe gertatu zitzaion Alberto Barandian Amillanori. 'Gurea falangista zen' liburuan kontatzen du, Susaren memoriaren paperak sailean argiratu duen kronikan.\n#0305 Letren Errepublika\nJon Miranda Labaien aza 23 Tolosaldea\nMemoria ariketa bat proposatu dugu azkeneko Letren Errepublikan. Akordutik atera dute Oihana Iguaranek eta Maria Altunak Plazida Otaño berts...


Luberri: Eskola 2.0 irakasleen ekipoak eta Linux\nEskola 2.0 irakasleen ekipoak eta Linux\nMezu hau EAEko Eskola 2.0 programako institutuetako Premia edo IKT arduradunentzat dago pentsatua.\nLehengoan ikasleen Toshiba gorrien erabilera hobetzeko aholku batzuk eman nituen eta oraingoan administrazioak irakasleen erabilerarako hornitu dituen Acer TravelMate ekipoez arituko naiz.\nBeste arazo larria dute ekipo hauek Ubuntun: softwarea klonatuta dago eta halakoetan ezinbestekoa da ekipoari izena aldatzea sarean gatazkarik sor ez dadin, denak izen berarekin -eskola20TM- sar ez daitezen. Administrazioak hori badaki baina badirudi batzuek "Linux gaizki dabil, arazoak ematen ditu" bilatzen dutela. Beraz guk jarri beharko diegu ekipo bakoitzari bere izena. Horrela egin daiteke: terminal batean idatzi:\nidatzi ekipoaren izena (komeni da Windosen duenaren antzekoa baina berbera ez izatea, hala nola SKL 000000). Gorde eta ondoren:\neta bertan agertzen den testuan horrela utzi:\nGorde eta kito.\nEskola20 erabiltzailearen interfazea euskaraz jarri (irakasleok euskaraz ederki moldatzen gara eta). Horretarako egin Sistema > Administrazioa > Hizkuntza sostengua eta zerrendan euskara bilatu, hautatu eta zerrendako lehenengo postura eraman herrestan (animazio honetan bezala baina euskararekin). Aplikatu sisteman zehar markatu. Saioa berrabiarazi eta, eskatzen duenean, karpeten izenak berritu. Komeni da hau egitea hurrengo puntuari ekin baino lehen, bestela Smart gazteleraz instalatuko da.\nEkipo hauek Ubuntun erabiltzeko dakarren Smart Driver eta Notebook gaizki instalatuta daude eta arbelek ez dute ekipoa ezagutzen. CAU jakinaren gainean dago baina ez dut uste irtenbide orokorra emango dionik. Edozein modutan Indra-ri intzidentzia emanez gero teknikoa bidaliko dute okerreko instalazioak kentzeko eta ondo instalatzeko.\nZu zeuk egin nahi baduzu Synaptic-en sartu eta smart hitzez hasten diren aplikazioak desinstalatu, ondoren instalazioa egiteko segi jarraibide hauek. Instalatu eta gero Notebook ireki eta aplikazioa balidatzea komeni da.\nWifia instaladoreek ondo konfiguratuta utzi dute.\nHemendik aurrera norbere gustuko aldaketatxoak. Nik egiten dut:\nAdminpremialocal sortu. Ekipo hauek prestatu dituzte irakasleak eskola20 erabiltzailearekin sar daitezen. Erabiltzaile hau administratzailea da -instalazioak egin ditzake, sudo aginduak eman...- baina administrazio-tresnak paneletik eta aplikazioetatik ezkutatu dizkiote. Ezarpen hauek aldatu beharrean nik adminpremialocal administratzailea sortu dut; horretarako egin Sistema > Administrazioa > Erabiltzaile eta taldeak > Gehitu erabiltzailea eta gero aldatu erabiltzaile mota eta jarri administratzailea.\nInstalazioak. Lehen esan bezala oinarrizko software guztia daukate ekipoek -marrazketa teknikoa ezik-. Dena den orain da unea faltan duguna instalatzeko. Nik instalatuko dudana jarriko dut; ezin azaldu banan banan zergatik. Norberak ikusiko du zer kendu eta zer jarri. Terminalean:\nsudo apt-get install gthumb fotowall ktouch okular compizconfig-settings-manager fbreader shutter gnome-gmail pykaraoke\nLibreCAD ez dago errepositorioetan, beraz, behar baduzu terminalean jarri:\nSistemaren ezarpenak aldatu: paneleko itzaltzeko botoian klika > Sistemaren ezarpenak >\nTouchpad-ean bi hatzez. Hardwarea > Sagua eta Touchpad-a fitxan > Bi hatzeko korritzea aktibatu eta itxi. Horrela touchpadean gora eta bera, urbildu eta urrundu erraz egingo dugu.\nInterfaze klasikoa Unityren ordez. ...bertan zaudela Hautatu atalean Ubuntu-ren ordez Ubuntu Clásico eta itxi. Horrek Ubunturen itxura klasikoa lehenesten du.\nIrakasle guztiek profil bera erabili behar badute -eskola20- bere panela blokeatzea komeni da; terminalean:\neta aktibatu locked down. Itxi.\nSaioaren blokeoa desaktibatzea. Segurtasunagatik aktibitaterik gabe minutu batzuk pasata saioa blokeatzen da. Hori ekiditeko terminalean:\ngconf-editor /apps/gnome-screensaver/lock enabled\neta desaktibatu lock enabled. Itxi.\nEfektu grafikoen ezarpenak\neta konfigurazio aukeretan honako hauek aktibatu:\nErabilerreztasunetan: negative (Super+M) eta Zoom Desktop (Super+Gurpila)\nEfektuetan: Dardara duten leihoak\nLeiho kudeaketan: Shift Switcher (Super+Tab)\nDesinstalazioak. Arrazoi ezberdinengatik. Zuk ikusi. Terminalean:\nsudo apt-get remove --purge shotwell pitivi picasa klavaro avidemux gwibber ubuntuone-client evolution\nHorretaz gain institutuko Active Directory-n integratu nahi baduzu irakasleak Premiako zerbitzariaren kontra logea daitezen eta erabiltzaile bakoitzari dagozkion karpetak munta ditzan bilatu adituen laguntza, hala nola GISA (Gipuzkoako Software Librearen Elkartearena).\nEtiketak: Eskola 2.0, mantenua, Ubuntu\nAlex 12/2/25 00:28\nAdminpremialocal erabiltzailea sortzeko terminaletik egin beharrean interfaze grafikoa hobetsi dut lehenengoak ez zuelako ondo funtzionatzen.


Hemen zagoz : Sarrerea > Espiritualitatea - Testiguak > Jaungoikoaren berbea > Ebanjelioaren eskutik > 2019 / 11 / 14\n2019ko Zemendiaren 14a, Eguena\nAldi haretan, farisearrak honan itandu eutsoen Jesusi:\n- «Jainkoaren Erreinua ez da etorriko aurretiaz konturatzeko eran; ez da esaterik ere izango: "Hona hemen", edo "Hara han"; zeuon barruan dago Jainkoaren Erreinua!».\nBere ikasleei, barriz, esan eutsen:\n- «Etorriko da ordua, Gizonaren Semeagaz egun bat behintzat egin nahi izango dozuena; eta ezingo dozue egin. Esango deutsue: "Hona hemen, hara han". Ez joan, ez ibili Haren bila. Tximisteak zeru-alde batetik bestera argi egiten dauan lez, holantxe izango da Gizonaren Semea bere egunean.\nBaina lehenago neke asko ikusi behar ditu Harek, gizaldi honek kondenau egingo dau-ta».\n- Lukasen 17, 20-37ko txatala, gaurko testu hau horren barruan dalarik, ebanjelari honen erako “apokalipsis txikia” dirudi (Lk 21, 5-36 aurkitzen da kontaketa zabalagoa) eta atal bi honeek dakarz: Jaungoikoaren Erreinua (20-21. aa.) eta Gizonaren Semearena (22-25. aa.).\n- Jerusalen, Jesusen jomuga, hur dago eta ikasleak “Jaungoikoaren Erreinua une batetik bestera azalduko zala uste eben” (Lk 19, 11). Halan ere, farisearrak dira Jesusi “noiz” horri buruz itanduko deutsoenak (20. a.): Babiloniako erbestaldiaren ondoren ere (Jr 25, 11; 29, 10) itxaroten ebezan aldiak eta ezaugarriak gogoan hartuta (Dn 9, 2; 12, 1). Gizonaren Semeari dagokionean, kontaketa bardintsuari eutsi behar jako. Halan ere, bai batean eta bai bestean, -eta hau da Jesusen oharra- inok ezin dau esan: “hona hemen, hara han” (21.an eta 23an ere bai). Geure “barruan” (23. a.), Kristo Beragan (“Jaungoikoaren indarra”: Lk 11, 20) dagoan Jaungoikoaren Erreinua onartzeko konbidapena da, Jaunak historia barruan, jazoeren artean, egiten deuskun bisitaldia ezagutzea erreza izan ez arren.\n- Kristoren etorrera eskatologikoari dagokionean, ustekabean gauzatuko da -batez ere prestau barik harrapatutakoentzat-, “zeru-alde batetik bestera” ikusgarri izango da (24. a.). Baina aurretiaz nekaldia eta munduaren aldetiko gorrotoa jasan behar dira (aurretiaz iragarrita dagoanez Lk 9, 22 eta berretsia 18, 31-33). Aurretiaz, bizitzako egun guztiak igaro behar doguz, euren sufrimentuak, kontraesan eta guzti: ezin da izan salbamen historiarik, historia bertatik kanpo.\n- Dagoeneko, Jerusalendik hur dagoz eta ikusgarriren bat itxaroten dabe, Jaungoikoaren behin eta betiko etorrerea agertzeko. Jesus Maisuak barriren barri eskeintzen deutse une horri aurre egin eta bizitzeko klabea: “Zeuon barruan dago Jaungoikoaren Erreinua” (21. a.). Eta, izan, Jesus Bera da Erreinu horren presentzia bizi eta behin-betikoa. Ez gero jazoera ikusgarri eta harrigarririk; hori barik, bizia eta salbamena eskeintzen dauan presentzia eta, hori guztia, bete-betean, bihotz xalo eta garbiz hartzen bada.\n- Hamaika bider ikusgarriren bat noiz ikusiko eta nahitaez konbentziduko gaituan zerbaiten zain egoteagaitik, Jaunak historiako jazoeretan egindako ikustaldiak ez doguz ezagutzen! Jesusek, egia esan, ezkutuan eragina dauan legaminagaz konparatzen dau, frutu ugaria emoten dauan lurperatutako haziagaz. “Etor bedi zure Erreinua”, baina Erreinu horrek lanean dihardu egunerokoan, apaltasunean; hor dago Jaungoikoaren presentzia, onartzen bada.\n- Ez, Jaungoikoa ez dago gure bizitzatik eta historiatik kanpo. “Jaungoikoaren Erreinua zuen barruan dago” Jesusek dinoskunean horixe esan gura deuskula sinisten dot. Ospetsu, deigarri danak, agerpen harrigarriak erabili nagien ez itzi; egunero onartu bere presentzia barri eta biziemoilea; isilean, ezkutitik diharduan legamina lez eskeini; holan dalako eskertu, nahizta gaurko kultureak ez hain errez ulertu eta onartu jokera eta presentzia hau... niretzat programa oso bat da, espiritualtasun berezi bat eskatzen deustana! Bat gatoz, anai-arreba?\n“Jesus Jauna, zabaldu zure Berbara, zure presentziara nire bihotza, gure munduan zure Erreinuaren hazia ezagutu dagidan."